*Монгол Улсын Их Хурлын 2010 оны намрын ээлжит чуулганы Хууль зүйн байнгын хорооны 10 дугаар сарын 19-ний өдөр /Мягмар гараг/-ийн хуралдаан 10 цаг 35 минутад Төрийн ордны “Б” танхимд эхлэв.*

Байнгын хорооны дарга, УИХ-ын гишүүн Б.Бат-Эрдэнэ ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 20 гишүүнээс 16 гишүүн ирж, 80.0 хувийн ирцтэй байв. Үүнд:***

***Чөлөөтэй****: Ц.Мөнх-Оргил, Ж.Сүхбаатар, З.Энхболд*

***Тасалсан****: Б.Чойжилсүрэн*

***Нэг.Шүүгчийн болон прокурорын албан тушаалын цалингийн хэмжээг шинэчлэн тогтоох тухай, Авлигатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай тогтоолын төслүүд /анхны хэлэлцүүлэг/***

Хэлэлцэж буй асуудалтай холбогдуулан Нийгмийн хамгаалал, хөдөлмөрийн дэд сайд Д.Нямхүү, тус яамны стратегийн төлөвлөлтийн газрын дарга Н.Аюуш, ахлах мэргэжилтэн Б.Мөнхзориг, УИХ-ын Тамгын газрын Эрх зүй, хууль тогтоомжийн хэлтсийн зөвлөх Д.Энхгэрэл, Хууль зүйн байнгын хорооны зөвлөх С.Энхбаяр, референт Б.Хонгорзул нарын бүрэлдэхүүнтэй ажлын хэсэг байлцав.

Хуулийн төслүүдтэй холбогдуулан УИХ-ын гишүүдээс асуулт, санал гарсангүй.

**Б.Бат-Эрдэнэ**:-Шүүгчийн болон прокурорын албан тушаалын цалингийн хэмжээг шинэчлэн тогтоох тухай, Авилгатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай УИХ-ын тогтоолын төслийг анхны хэлэлцүүлгээр нь батлуулах горимын саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 0

Бүгд 13

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Х.Жекей УИХ-ын чуулганы нэгдсэн хуралдаанд танилцуулахаар тогтов.

**Уг асуудлыг 10 цаг 40 минутад хэлэлцэж дуусав.**

***Хоёр.Иргэний болон улс төрийн эрхийн тухай олон улсын Пактын цаазаар авах ялыг халахад чиглэсэн Нэмэлт II Протоколд нэгдэн орох тухай асуудал /зөвшилцөх/***

Хэлэлцэж буй асуудалтай холбогдуулан Гадаад харилцааны сайд Г.Занданшатар, тус яамны Гэрээ, эрх зүйн газрын дарга Ч.Баттөмөр, атташе Э.Батзориг, Хууль зүй, дотоод хэргийн яамны Хууль зүйн бодлогын газрын ахлах мэргэжилтэн Л.Болдхүү, УИХ-ын Хууль зүйн байнгын хорооны зөвлөх С.Энхбаяр, референт Г.Нямдэлгэр нар байлцав.

Уг асуудлын талаарх танилцуулгыг Гадаад харилцааны сайд Г.Занданшатар хийв.

Танилцуулгатай холбогдуулан УИХ-ын гишүүн Д.Лүндээжанцан, Р.Гончигдорж, Х.Жекей нарын асуусан асуултад Гадаад харилцааны сайд Г.Занданшатар, тус яамны Гэрээ, эрх зүйн газрын дарга Ч.Баттөмөр нар хариулж, тайлбар хийв.

**Б.Бат-Эрдэнэ**:-УИХ-ын гишүүн Д.Лүндээжанцангийн гаргасан Иргэний болон улс төрийн эрхийн тухай олон улсын Пактын цаазаар авах ялыг халахад чиглэсэн Нэмэлт II Протоколд нэгдэн орох тухай асуудлыг хаалттай хуралдаанаар хэлэлцэх горимын саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 5

Бүгд 13

Гишүүдийн олонхийн саналаар дэмжигдэв.

**Хуралдаан 11 цаг 05 минутаас хаалттай хуралдав.**

**Тэмдэглэлтэй танилцсан**:

ХУУЛЬ ЗҮЙН БАЙНГЫН

ХОРООНЫ ДАРГА Б.БАТ-ЭРДЭНЭ

**Тэмдэглэл хөтөлсөн**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА

**УИХ-ЫН 2010 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН**

**19-НИЙ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 10 цаг 35 минутад эхлэв.***

**Б.Бат-Эрдэнэ**:-Байнгын хорооны гишүүдийн ирц бүрдсэн учраас Байнгын хорооны 2010 оны 10-р сарын 19-ний өдрийн хуралдааныг нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя. Шүүгчийн болон прокурорын албан тушаалын цалингийн хэмжээг шинэчлэн тогтоох тухай, Авилгатай тэмцэх газрын албан тушаалын албан хаагчийн цалингийн хэмжээг шинэчлэн тогтоох тухай УИХ-ын тогтоолын төслүүд, анхны хэлэлцүүлэг.

Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл, эцсийн хэлэлцүүлэг,

Иргэний болон улс төрийн эрхийн тухай олон улсын фактийн цаазаар авах ялыг халахад чиглэсэн нэмэлт II протоколд нэгдэн орохыг зөвшилцөх тухай асуудал

Улсын ерөнхий прокурорын орлогчийг томилох тухай саналыг зөвшилцөх тухай асуудлууд байгаа.

Хэлэлцэх асуудалтай холбогдуулж санал хэлэх гишүүн байна уу? Алга байна. Хэлэлцэх асуудлаа батлах уу? За баталъя.

Уучлаарай гишүүд ээ, Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг энэ удаагийн Байнгын хорооны хуралдаанаас хойшлуулъя гэсэн ийм саналтай байна. Хоёр ажлын хэсгийн ахлагч Мөнх-Оргил, Сүхбаатар гишүүн бас төсөл санаачлагчийн нэг хоёулаа ажлын хэсгийн ахлагч байгаа, хоёулаа гадаадад ажилтай томилолттой явсан байна. Анхны хэлэлцүүлгээр 9 асуудал нээлттэй орхисон байгаа. Тийм учраас ажлын хэсгийн ахлагчийг ирсэний дараа хэлэлцье, энэ асуудлыг хойшлуулъя гэсэн ийм саналтай байна.

Түрүүний хэлсэн 3 асуудлыг өнөөдрийн хэлэлцэх асуудлын төлөвлөгөөнд оруулаад хэлэлцээд явъя.

Шүүгчийн болон прокурорын албан тушаалын цалингийн хэмжээг шинэчлэн тогтоох тухай, Авилгатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай УИХ-ын тогтоолын төслүүдийн анхны хэлэлцүүлгийг хийе.

Ажлын хэсгийн гишүүдийг танилцуулъя. Аюуш-Нийгмийн хамгаалал, хөдөлмөрийн яамны стратеги төлөвлөлтийн газрын дарга, Мөнхзориг-Нийгмийн хамгаалал, хөдөлмөрийн яамны стратеги төлөвлөлтийн газрын ахлах мэргэжилтэн, Ганди сайд орж ирэх үү? За.

Хэлэлцэж байгаа асуудалтай холбогдуулж асуулт асуух гишүүд байна уу? Алга байна.

Үг хэлэх гишүүн байна уу? Алга байна.

Миний хувьд санал байна. Энэ асуудлыг анхны хэлэлцүүлгээр нь батлуулъя гэсэн горимын санал оруулж байна. Энэ горимын саналыг дэмжиж байгаа гишүүд гараа өргөнө үү. 12-оос 12 гишүүн дэмжлээ.

Нэгдсэн хуралдаанд Байнгын хорооны санал дүгнэлтийг Жекей гишүүүн илтгэе.

Дараагийн хэлэлцэх асуудалдаа оръё. Иргэний болон улс төрийн эрхийн тухай олон улсын пактийн цаазаар авах ялыг халахад чиглэсэн нэмэлт II протоколд нэгдэн орохыг зөвшилцөх тухай асуудлыг хэлэлцье.

Монгол Улсын Засгийн газраас 2010 оны 9 сарын 27-ны өдөр Протоколд нэгдэн орохыг зөвшилцөх тухай асуудлыг УИХ-д өргөн мэдүүлсний дагуу Аюулгүй байдал, гадаад бодлогын байнгын хороо 2010 оны 10 сарын 12-ны өдрийн хуралдаанаар хэлэлцээд Хууль зүйн байнгын хороогоор хэлэлцээд шийдвэр гарсны дараа эргэж хуралдахаар тогтсон байна. Энэ талаар албан бичиг манай Байнгын хороонд ирүүлсэн байгаа. Хэлэлцэж буй асуудалтай холбогдуулан Гадаад харилцааны сайд Занданшатар танилцуулга хийнэ.

Танилцуулга хийхийн өмнө ажлын хэсгийн гишүүдийг танилцуулъя. Занданшатар сайд ирсэн байна, Баттөмөр-Гадаад харилцааны яамны гэрээ эрх зүйн газрын дарга, Батзориг-Гадаад харилцааны яамны гэрээ эрх зүйн газрын атташе, Болдхүү-хууль зүй, дотоод хэргийн яамны хууль зүйн бодлогын газрын ахлах мэргэжилтэн гэсэн ажлын хэсгийн гишүүд ирсэн байна.

**Г.Занданшатар**:-Хууль зүйн байнгын хорооны дарга, гишүүд ээ,

Иргэний болон улс төрийн эрхийн тухай олон улсын пактийн цаазаар авах ялыг халахад чиглэсэн нэмэлт II протоколыг 1989 оны 12-р сарын 15-ны өдөр НҮБ-ын ерөнхий ассамблейн чуулганаар баталсан бөгөөд 1991 оны 7 сарын 11-нд хүчин төгөлдөр болсон байна. 2010 оны 4-р сарын байдлаар уг протоколд 72 улс нэгдэн орсон бөгөөд 3 улс гарын үсэг зураад байна. Уг протоколд нэгдэн орсон буюу түүнийг соёрхон баталсан аливаа улс орон өөрийн шүүхийн харьяаллын хүрээнд хамрагдах хэний ч хувьд цаазаар авах ялыг гүйцэтгэхгүй байх, түүнчлэн өөрийн эрх хэмжээний хүрээнд цаазаар авах ялыг халахад чиглэсэн шаардлагатай арга хэмжээнүүдийг авч хэрэгжүүлэх гэсэн үндсэн хоёр үүргийг хүлээх учиртай.

Хэдийгээр Монгол Улсын эрүүгийн хуулинд тодорхой заалтуудад цаазаар авах ялыг оногдуулах тохиолдлыг тодорхойлж өгсөн ч гэсэн Монгол Улсын Ерөнхийлөгч цаазаар авах ялыг гүйцэтгэхгүй байх байр сууриа 2010 оны 1-р сарын 14-ний өдөр УИХ-ын чуулган дээр илэрхийлсэн. Энэхүү байр сууриар Монгол Улс үндсэндээ практик дээр цаазаар авах ялыг гүйцэтгэхээс түдгэлзэж байгаа юм. Иймд Монгол Улс уг нэмэлт II протоколд нэгдэн орох тохиолдолд энэхүү байр суурийг эрх зүйн хувьд баталгаажуулж, улмаар олон улсын хамтын нийгэмлэгийн өмнө тодорхой үүрэг хүлээж байгаа хэрэг болно.

УИХ-ын Аюулгүй байдал, гадаад бодлогын байнгын хороо нэгдэн орох тухай асуудлыг 2010 оны 10-р сарын 12-ны өдөр авч хэлэлцээд, Хууль зүйн байнгын хорооны санал, дүгнэлтийг авах нь зүйтэй гэсэн шийдвэр гарсан болно. Иймд дээрх асуудлыг хэлэлцэж, зохих шийдвэр гаргаж өгөхийг хүсье. Анхаарал тавьсанд баярлалаа.

**Б.Бат-Эрдэнэ**:-Танилцуулгатай холбогдуулан асуулт асуух гишүүд байна уу? Лүндээжанцан гишүүн

**Д.Лүндээжанцан**:-Энэ асуудлыг хэлэлцэх асуудал дээр бид горимын хувьд яамаар юм, хаалттай горимоор бас асуултууд маань бас нэлээн явдалтай асуултууд бас байж болох юм. Жишээ нь, дэлхийн энэ гэрээ конвенцид хэдэн орон нэгдэж, гарын үсэг зураад байгаа эд нарыг асуухад бол нээлттэй байж болно. Бас зарим асуултууд бол хаалттай хуралдааны горимоор явмаар асуултууд бас байгаад байгаа юм. Тэрнийг яаж шийдмээр юм, манай гишүүдийн санаа бодлыг сонсоё.

Ер нь бид бүхэн энэ дэлхий нийтийн жишиг, хандлага, гадна талынхаа орчин, хүний эрхтэй холбоотой асуудлын хүрээнд бид бүхэн олон жил энэ асуудлыг ярьж байгаа учраас ойлголттой байгаа юм. Гэлээ гэхдээ хууль эрх зүй, дотоодын хууль тогтоомж, тэр дотроо Үндсэн хуультай яаж очиж холбогдох вэ, Үндсэн хуулийн заалт байдаг, Үндсэн хуультай харшилсан олон улсын гэрээ хэлэлцээрийг мөрдөхгүй, дагаж мөрдөхгүй гэсэн Үндсэн хуулийн заалт байж байдаг. Үндсэн хуулийн цаазаар авах ялын тухай заалт хүчин төгөлдөр байж байдаг. Энэнтэй холбогдуулаад энэ зохицуулалтыг яаж зохицуулах вэ, эсвэл эндээ ороод Үндсэн хуульдаа өөрчлөлт оруулах асуудлыг авч үзэх үү, хугацааг нь нэгдэн орчихоод дагаж баримтлах хугацаагаа яаж хойшлуулах вэ, ямар асуудлууд байж болох вэ энэ талаас нь Занданшатар сайдаас асуумаар байгаа юм. Тайлбар хийх боломж байна уу, үгүй юу?

Ер нь энэ асуудлыг уруул нээвэл уушиг нээ гэж. Нэг ярьсных нэлээн сайн яримаар асуудлууд байна Тэгэхээр энд бид хууль эрх зүйн асуудал гээд бүлгийн хурал дээр гишүүд энэ асуудлыг авч үзэхийг надаас шаардсан. Эхлээд Хууль зүйн байнгын хороогоор мэдээллээ аваадахъя, тэгж байгаад орох орохгүй, ярих ярихгүйгээ шийднэ гэсэн ийм байдлаар өчигдөр байр сууриа илэрхийлсэн байж байгаа. Тэгэхээр манай хорооноос Аюулгүй байдлын хороонд шийдвэрээ явуулах нь байна шүү дээ. Тэгэхээр ямар шийдвэр явуулах юм, Хууль зүйн байнгын хороо хууль зүйн үндэсний байна, гадаад бодлого, аюулгүй байдал, олон улсын гэрээ хэлэлцээрт нэгдэн орох асуудал нь Аюулгүй байдлын хорооных байх. Хуультай яаж нийцүүлэх вэ, хуулиа яаж авч үзэх вэ гэдэг асуудлаа бас нэлээн ултай шийдвэрийг, ултай зөвлөмжийг манай Байнгын хороо гаргах ёстой болчихоод байгаа учраас энэ асуудлаар зүгээр яриад өгөх, хүн болгон сайн ярих, судалгаа авах, Тамгын газраас 3 хүнтэй ч байдаг юмуу, мэргэжлийн бас энэ хууль эрх зүйн талынх нь дүгнэлт гаргуулаад энэний үндсэн дээр хэлэлцвэл илүү үр дүнтэй юм шиг надад санагдаад байгаа юм.Хэрвээ энэ хаалттай хуралдааны горимоор хэлэлцсэн тохиолдолд тавих асуултууд байгаа юм. Би ямар ч байсан өөрийн асуултанд хариулт авъя.

**Б.Бат-Эрдэнэ**:-Занданшатар сайд хариулъя

**Г.Занданшатар**:-Бид НҮБ-ын протоколд, пактад нэгдэж байгаа олон улсын чиг хандлага, жишиг талаас нь голлон хариулъя. Хууль зүйн талаасаа холбогдох асуудлуудыг Нямдорж сайд, Хууль зүйн яамны мэргэжилтнүүдээс илүү нарийвчилсан мэдээлэл өгөх бололцоотой байх болов уу гэж бодож байна.

139 улс цаазаар авах ялыг хуулиараа болон практик дээр гүйцэтгэхгүй халсан байгаа. 58 улс бол цаазаар авах ял хэрэглэж байна гэж үзэж байгаа. Жил ирэх тусам энэ 58 гэсэн тоо буураад байгаа юм байна. Тэгээд олон улсын чиг хандлага бол ерөнхийдөө цаазаар авах ялыг халах асуудал бол хүний амьд явах эрхийг хүлээн зөвшөөрч байгаа хэрэг юм. Тэгэхдээ цаазаар авах ял бол бүх насаар нь хорих ялаар сольж байгаа хэрэг болохоос биш цаазаар авах ялыг бүр байхгүй болгочихож байгаа хэрэг биш шүү гэдгийг бас энд онцлон хэлмээр байна.Бүх насаар нь хорих ял нь бүх насаар нь хорьж байгаа тохиолдол нь дэлхий нийтээрээ энэ 139 улс цөм л тэгж байгаа юм байна гэж үзэж байгаа юм шиг байна.

Олон улсын чиг хандлага нэгтээ ийм. Европын холбоотой, европын стандартыг авч нэвтрүүлье гэж ярьж байгаатай бас холбогдуулаад ер нь Европын холбоо, НҮБ, олон улсын байгууллагуудаас тавьж байгаа энэ чиг хандлага бол бас манай гадаад бодлого талдаа тодорхой хэмжээгээр ахиц дэвшил гарах юм. Дотооддоо бол энэ бусад улсуудын жишгийг харахад ер нь олон нийтийн санал ихээхэн ялгаатай байдаг. Гол нь энэ бол улс төрчдийн манлайллаар эрмэлзэлээр шийдэгддэг асуудал юм гэж тайлбарласан байдаг юм байна. Нэгтээ манайх практик дээр ял гүйцэтгэхгүй байгаа улс. Тийм учраас пактийн нэгдүгээр заалт бол автоматаар байдаг юмуу биелж байна. Хоёр үүрэг хүлээж байгаа юм.

Хоёрдахь заалт нь бол цаазаар авах ялыг халахад чиглэсэн шаардлагатай бүх арга хэмжээг авна гэж байгаа. Үндсэндээ цаазаар авах ялыг халахад чиглэсэн арга хэмжээ авна. Энэ бол тодорхой хугацаа байхгүй. Тэдэн жилийн дотор ч юмуу цаазаар авах ялыг бүрмөсөн халчихна гэсэн асуудал байхгүй.

Хуулийн талаасаа Үндсэн хууль дээр хуулиар цаазаар авахаас бусад тохиолдолд хүний амь насыг хохирооно, хүн амьд явах эрхтэй гэсэн тийм Үндсэн хуулийн заалт байгаагүй. Яг цаазаар авах ялыг халах асуудалтай шууд холбогдохгүй юмаа гэж тайлбарладаг юм байна лээ, зарим хуульчид. Энийг Хууль зүйн байнгын хороо нэлээн сайн дүгнэлт гаргах байхаа гэж бодож байна.

**Д.Лүндээжанцан**:-Одоо ингээд түдгэлзүүлэх, цаазаар авах ялыг түдгэлзүүлнэ. Сэргээж болно гэсэн үг. Ерөнхийлөгч ингээд мэдэгдэл хийчихсэн шүү дээ, түдгэлзүүлнэ гээд. Энэ бол пактийн 1-р зүйлийн асуудал юм шиг байгаа юм. Тэгэхдээ түдгэлзүүлэх чинь тодорхой хугацаагаар түдгэлзүүлээд сэргээж болох юмуу, эсвэл сэргээхгүй цаашаагаа шууд автоматаар хугацаагүй хорих ял болоод байгаа юмуу, цэвэр шууд уучлал болоод байгаа юмуу, энэ тэр бас хууль зүйн асуудлууд байгаа юм.

Хоёрт нь, түрүүнд Занданшатар сайд ч ярьж байна. Энэ дээр манай Тамгын газраас бидэнд яг энийг ингэхэд ийм ийм Үндсэн хуультай ингэж холбогдоно, тэрнийг пакттай холбогдуулаад ингэж ойлгоно, энэ тохиолдолд бэлтгэл хангах арга хэмжээ ингэж явагдана, элссэний дараа төдөн жил энэ нь үргэлжилнэ гэсэн ийм Үндсэн хуулиндаа боловсронгуй болгох чиглэлээр ийм өөрчлөлт оруулна, үүнтэй холбогдуулаад гэсэн ийм дүгнэлт бидэнд хэрэгтэй байна.

Өнөөдөр бид Хууль зүйн байнгын хороо, мэргэжлийн байнгын хороо ярьж байгаа нөхцөлд аль болохоор популист гэдэг юмуу тийм юм яримааргүй байна гэж би ойлгоод хамаагүй юм ярихгүй байна шүү дээ. Яг олон түмэнтэй уулзаад манай гишүүдийн гаргаж байгаа саналууд бол их олон төрлийн санал гаргаж байгаа юм. Энэ болгоныг энэ байнгын хороон дээр нэг их яриад байхгүй гэж бодож байгаа юм. Харин ямар ч гарц байна вэ? Ямар арга зам байна вэ? Яах вэ гэдгийг Хууль зүйн байнгын хороо, мэргэжлийн байнгын хорооны түвшинд, компитентный, тэр мэдлэгтэйгээр, мэдэцтэйгээр яг дүгнэлтийг нь гаргаж, аюулгүй байдлын хороонд өгөх шаардлагатай болоод байна.

Ийм учраас би жаахан судлах хэрэгтэй байна. Юм руугаа ормоор байна. Тэгээд манай энэ арга зүй, мэдээллээр биднийг хангамаар байна. Засгийн газрын холбогдох нөхдүүд ч тэр, манай Ерөнхийлөгчийн тамгын газар, Засгийн газрын холбогдох яамд нь, тэгээд манай Их Хурлын Тамгын газраас биднийг жаахан итгэл үнэмшил төрүүлэхээр мэдээллүүдийг өгөөдөхөөчээ. Ингээд бид дүгнэлтээ Аюулгүй байдлын хороонд Хууль зүйн байнгын хороо гаргаж өгье.

**Б.Бат-Эрдэнэ**:-Та бүхэнд мэдээлэл тараасан байгаа. Энэ дээр дурдчихсан. Байгууллагуудаас саналуудаа ирүүлсэн байгаа. Тагнуулын ерөнхий газраас байна, Дээд шүүхээс байна, Хууль зүйн яамнаас байна, Цагдаагийн ерөнхий газраас байна. Цагдаагийн ерөнхий газраас ирсэн юуг та бүхэнд хүргүүлчихсэн байгаа. Прокурорын газраас ирсэн байна, Хууль зүй, дотоод хэргийн яамнаас. Сандаг-Очир генерал Эрүүгийн хуулийн ял шийтгэлийн бодлого, шударга ёсны болон ял оногдуулах нийтлэг зарчим, улс орны эрүүгийн өнөөгийн нөхцөл байдал, цаашдын чиг хандлага, гадаад улс орнуудын эрүүгийн ялын төрөл, ял шийтгэлийн практик зэрэгт бодитой судалгаа хийх шаардлагатай байх тул одоогоор тусгайлан өгсөн саналгүй болохыг илтгэе гэсэн ийм санал ирүүлсэн байна.

Дээд шүүхээс тусгайлан гаргах саналгүй болно гэсэн байна. Прокуророор дэмжиж байгаа гэсэн санал ирсэн байна. Ерөнхийлөгч цаазаар авах ялыг бүр мөсөн татгалзах нь зүйтэй гэж үзэж байгаа бол Эрүүгийн хуулийн цаазаар авах ялтай холбоотой заалтыг хүчингүй болгох хуулийн төсөл санаачлан УИХ-д өргөн мэдүүлж хэлэлцүүлэх нь зүйтэй гэж үзэж байна гэж Хууль зүйн яамнаас ирүүлсэн байна. Прокурорын байгууллагын зүгээс татгалзах зүйлгүй болно гэсэн саналыг ирүүлсэн байна.

Энэ талаар Аюулгүй байдал, гадаад бодлогын байнгын хороон дээр хэлэлцсэн, гишүүдийн гаргасан санал, саяны ирүүлсэн саналуудыг нэгтгээд та бүхэнд мэдээлэл хүргүүлсэн байгаа. Та бүхэн гар дээрээ авсан байхаа гэж бодож байна.

Лүндээжанцан гишүүн горимын санал гаргасан, хаалттай хэлэлцэх горимоор санал хураалгах юмуу, эсвэл... за Гончигдорж гишүүн.

**Р.Гончигдорж**:-Би асуудлыг оруулж байгаа сайд нараас тодруулъя гэсэн юм. Энд нэгдэн орсон улсуудын нэгдэн орсноор дараагийн процессууд ямар хугацаанд яаж үргэлжилж, яаж явагдсан байна вэ гэдэг талаас. Нөгөө талаас энэнээсээ татгалзан гарсан тохиолдлууд байна уу, байвал ямар учир шалтгаар татгалзан гарсан нөхцөл байдлууд байгаа юм. Түрүүнд хэллээ. Энд ер нь манлайллаар шийдэгдэх тийм асуудал гээд тэр чиглэл дээр манай Хууль зүйн яам, Ерөнхийлөгчөөс гаргасан байр суурийн дараачаар олон түмний дотор явуулсан судалгаа, хандлага, чиглэлүүд байгаа юу, үгүй юу. Энэ талаар бас мэдээлэл авмаар байна. Ер нь энэ хандлагыг дэмждэг л дээ. Энэ бол зөв зүйтэй гэсэн хандлага. Тэгэхээр энэ хандлага маань бас нэлээн олон нийтийн хандлага болох тэр чиглэлдээ, бусад орны хувьд ер нь ямар хугацаа зарцуулагдаж олон түмний дэмжсэн тийм байр суурин дээр гарч ирж байсан юм бол гэдгийг нь тодруулмаар байгаа юм.

**Б.Бат-Эрдэнэ**:-Занданшатар сайд

**Г.Занданшатар**:-Энэ конвенцид нэгдэн орсноор шууд хүлээж байгаа үүрэг нь 1-р заалт, цаазаар авах ялыг практик дээр гүйцэтгэхгүй байна гэсэн энэ үүргийг шууд конвенцид нэгдэн орсноороо хэрэгжүүлэх шаардлага гардаг юм шиг байгаа юм. Бусад улсуудын нэгдэн орсон 72 улс орны хувьд ийм чиг хандлагатай байгаа. Хамгийн сүүлд нэгдэн орсон улсууд Узбекстан Улс байна. Цаазаар авах ялаа гүйцэтгэхгүй болсон.

Дараагийнх нь тийм тодорхой хугацаа байхгүй. Ерөнхийдөө практик дээр цаазаар авах ялыг гүйцэтгэхээ болиод цаазаар авах ялыг халахад чиглэсэн шаардлагатай бүхий л арга хэмжээ авна гэдэг дээрээ хэсэгчилсэн жишээлбэл, энгийн гэмт хэрэгт цаазаар авах ял оногдуулдаг улсууд тэр хэсгээ халах гэх мэтчилэн ийм шаардлагатай дэс дараалсан арга хэмжээнүүдийг авч байгаа байдал ажиглагдаж байгаа. Жишээлбэл, БНХАУ-д гэхэд энэ гэрээнд нэгдээгүй, цаазаар авах ялтай, цаазаар авах ял гүйцэтгэдэг улсын тоонд ордог юм шиг байгаа юм. Хятад Улс дээр энгийн гэмт хэргүүд дээр цаазаар авах ялыг халах талаар бас нэлээн эрчимтэй яриа өрнөж эхэлсэн гэдэг юмуу, санаачлагууд гарч байгаа юм байна гэсэн зүйл энэ дээр гарч байгаа. Эмнести интернейшнлээс гаргасан... үзэхэд цаазаар авах ял дээр бас онц хүнд ноцтой гэмт хэргүүд болон энгийн гэмт хэргүүд гэх мэтчилэн ялгаатайгаар хандах хандлагууд бас байж болох юм байна. Цаазаар авах ялыг бүрмөсөн халахад чиглэсэн биш, ер нь шаардлагатай арга хэмжээг цаазаар авах ялыг халахад чиглэсэн арга хэмжээнүүдийг тодорхой хугацаа заахгүйгээр гүйцэтгэх үүрэг хүлээнэ гэж бодож байгаа.

Ажлын хэсэг ард түмний дунд явуулсан судалгаа, тохиолдлын талаар ярих уу?

**Ч.Баттөмөр**:-Гончигдорж гишүүний асуусан асуултанд би сая сайдын ярьсан дээр нэмээд хэлчихье гэж бодож байна. Энэ 72 улс нэгдээд орчихсон байсан энэ нэмэлт протоколд, янз бүрийн цаг хугацаанд, анх байгуулсан 1989 оноос хойш янз бүрийн хугацаанд, эндээс 4 улс, бусад нь бүгдээрээ 68 улс нь бүгд түдгэлзчихсэн. Энийг хэрэгжүүлээд явж байгаа гэсэн үг, энэ протоколыг. Халчихсан гэсэн үг. 4 улс халаагүй байгаа юм. Тэр нь зөвхөн онц хүнд гэмт хэрэг дээр үлдээчихсэн явж байгаа. Энд нэгдээд орчихсон улсууд. Энэ улсуудын нэгдсэн он сарыг харах юм бол Аргентин 2008 онд, Бразил 2009 онд, Чили 2008 онд, Узбекстан 2008 онд гэсэн ийм 4 улс нэгдээд орчихсон мөртлөө энгийн гэмт хэрэгт нь халчихаад, онц гэмт хэрэгт нь аваад үлдчихсэн байж байгаа. Тэгэхээр энэ конвенцийн нэмэлт протоколын 2-р заалт бол ямар нэгэн тодорхой хугацаа зааж өгөөгүй. Яг төдөн хугацааны дотор улс гүрнүүд дотоодынхоо хуулийг цэгцлээд халсан байх ёстой гэсэн ийм тодорхой хугацаа заагаагүй юм. Одоо ингээд жишээ харахад 2008 оноос хойш 2 жил өнгөрөөд явж байна, 1 жил өнгөрөөд явж байна. Бусад нь халчихсан байж байгаа.

**Б.Бат-Эрдэнэ**:-Жекей гишүүн

**Х.Жекей**:-Энэ протоколын танилцуулгаас харахад уг протоколд нэгдэн орох юм бол хоёр үүрэг хүлээх юм байна. Нэгдүгээрт, энэхүү протоколд оролцогч өөрийн шүүхийн харьяаллын хүрээнд хамаарагдах хэний ч хувьд цаазаар авах ялыг гүйцэтгэхгүй гэж.

Хоёрдугаарт, оролцогч улс бүр өөрийн эрх хэмжээний хүрээнд цаазаар авах ялыг халахад чиглэсэн шаардлагатай бүх л арга хэмжээ авна гэж. Тэгэхээр эрх зүйн хувьд нэлээн үндсэн өөрчлөлтүүд бас хийгдэж таарах нь. Тэгээд 72 улс нэгдэн орсон байна гэж. Энэ дотор ингээд хараад байхад бидний жишээ аваад байдаг Америк гэхэд нийт 50 мужийнхаа 15-д нь энэ ялыг татгалзсан тийм шийдвэр гарсан байдаг юм байна, 35-д нь гараагүй байдаг юм байна гэх мэтийн. Дэлхийн тэргүүлэх чиглэлийн орнуудад бол бас маргаантай асуудлын нэг байдаг юм байна. Тэгэхээр эрх зүйн хувьд ингээд нэгдэн орлоо гэхэд бидэнд яг тийм тийм хууль, тогтоомжуудад өөрчлөлт оруулна гэсэн тийм бэлдсэн юм байна уу, үгүй юу? Энийг юу гэж үзэж байгаа юм бэ?

Холбогдох байгууллагууд нь өөрсдөө тодорхой хэмжээний цагдаагийн байгууллага, тагнуулын байгууллага гээд прокурорын байгууллагуудаас, шүүхийн шийдвэр гээд ингээд саналууд өгсөн байдгаас нь харахад бас л эрт байгаа юм болов уу гэсэн тийм ойлголт төрөхөөр хариу өгсөн байдаг юм байна.

Засгийн газрын хуралдааны протоколыг үзэхэд ерөнхийлөөд нэг тийм санаа хэлчихсэн байдаг юм байна. Ерөнхийдөө Их Хурлаар оруулж л нэг үзвэл яасан юм бэ гэсэн тийм л байдалтай нэгдэн орох асуудлыг хэлэлцээд УИХ-ын холбогдох байнгын хороотой зөвшилцөхөөр тогтлоо гэсэн товчхон нэг протокол ирүүлсэн байдаг юм байна. Энэ байдлуудаас нь хараад үзэхэд арай эртээд байгаа юм биш байгаадаа гэсэн тийм ойлголт төрөөд байна л даа. Тэгэхээр би Лүндээжанцан гишүүний түрүүний хэлсэн саналтай бас адилхан санал хэлэх гээд байна л даа. Асуултыг хариулах байх. Гэхдээ нэг санал.

Ер нь бидэнд лавлагаа өгвөл яасан юм бэ, хичнээн хууль тогтоомжид өөрчлөлт орохоор байна. Хэрэгжүүлэхэд хичнээн үе шат хэрэгтэй юм байна, мэдээж өнөө маргаашдаа шууд элсэнгүүтээ цаашаа явчихна гэхэд бэрхшээлтэй янз бүрийн юм тохиолдох байх.

Нөгөө талаас санал асуулгууд явуулъя гээд гишүүд Аюулгүй байдал, гадаад бодлогын байнгын хороон дээр нэлээн олон гишүүд ард нийтийг хамарсан өргөн хэлэлцүүлэг явуулъя гэсэн саналууд бас ирүүлчихсэн байж байгаа. Тэгэхээр ийм саналуудыг бид яах ёстой юм. Жинхэнэ үндсэн Байнгын хороо нь өөрөө Аюулгүй байдал, гадаад бодлогын байнгын хороо, гэрээ хэлэлцээр, протоколд нэгдэн орох асуудлыг гол зөвшилцөж, соёрхон батлах эрхзүйн хувьд нь гол шийдвэр гаргадаг газар нь. Тэр байнгын хороо өөрөө ингэж үзээд үндсэндээ энийг хууль зүйн талаасаа нэг үзээч гээд Хууль зүйн байнгын хороонд санал гаргаж горимын санал ирүүлсэн байгаа. Тэгэхээр энэ асуудал маань ингээд өнөөдрийн хуралдаанаар шууд шийдээд явчихна гэхэд арай эрт байна л даа.

Тэгэхээр саяны дээрх үг хэлсэн улсуудын саналыг бас харгалзан үзээд Засгийн газраасаа бас нэлээн итгэл үнэмшил төрөхөөр бүх юмаа гаргаж өгөөд, мэдээллээр нь хангаж өгөөд тэгж байж дараа нь асуудлаа нухацтай яривал яасан юм бэ гэсэн тийм саналыг бас давхар хэлчихье гэж бодож байна.

**Г.Занданшатар**:-Нэгдүгээрт, горимын асуудлаа шийдчихмээр байна.

Хоёрдугаарт, энэ асуудлыг Засгийн газрын хуралдаанаар хэлэлцээд хуралдаанд хэлэлцдэг горимоороо бүх яам, тамгын газар, холбогдох хууль, хяналтын байгууллагуудын саналыг аваад ингээд Засгийн газраас оруулж ирж байгаа бөгөөд олон улсын гэрээ конвенцид нэгдэх асуудлыг Гадаад харилцааны яам оруулж ирж байгаа утгаараа ингээд оруулж ирж хэлэлцүүлж байгаа. Энэ гэрээ конвенц нь өөрөө хууль зүйн асуудал байгаа учраас Аюулгүй байдал, гадаад бодлогын байнгын хороогоор хэлэлцэх явцад гишүүд санал гаргаад хууль зүйн талаас нь ямар хуулийн өөрчлөлтөн дээр орох юм энэ асуудлыг бас Хууль зүйн байнгын хороогоор хэлэлцээд саналыг авъя гэж наашаа шилжүүлж байна гэж хэлэлцэх явцад тэгж шийдсэн юм шиг байна лээ.

**Б.Бат-Эрдэнэ**:-Лүндээжанцан, Жекей гишүүдийн гаргасан горимын саналаар санал хураалгана. Тэгэхдээ ер нь манай Хууль зүйн байнгын хороон дээр хуримтлагдсан асуудлуудыг жаахан урагш нь явуулмаар шиг байна шүү. Одоо жишээлбэл, би нэг юм хэлье. Хүний эрхийн комиссын даргын асуудал, одоо байхгүй Хүний эрхийн комиссын дарга чинь өөрөө өргөдлөө өгчихсөн, тэгээд асуудлыг нь шийдээгүй, хичнээн сараар яваад байдаг. Сайханбилэг даргаа, Хүний эрхийн комиссын даргыг яах юм бэ? Тэрнийг шуурхайлмаар байх юм. Цааш нь ярих юм бол манай Байнгын хороон дээр хуримтлагдсан юмнууд гараад байдаг. Одоо дахиад асуудал гарах гээд байдаг. Цагдаагийн байгууллагын тухай хууль байдаг. Бас хүний эрхийн дэд хорооны тавьсан асуудал байдаг. Ийм ийм юмнуудыг жаахан шуурхайлмаар байна.

Горимын саналаар санал хураая. Хуралдааныг хаалттай горимд шилжүүлээд хаалттай хуралдъя гэсэн гишүүдээс гаргасан горимын саналыг дэмжиж байгаа гишүүд гараа өргөнө үү. 12-оос 7.

Энэ асуудлыг цаазын ялыг халахтай холбоотой энэ олон улсын гэрээ конвенцид нэгдэх асуудлыг хаалттай горимоор хэлэлцье.

**Соронзон хальснаас буулгасан**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА